CELEX: 62015TN0175
Language: hr
Date: 2015-04-10 00:00:00
Title: Predmet T-175/15: Tužba podnesena 10. travnja 2015. – Mabrouk protiv Vijeća

20.7.2015   
            
            
               HR
            
            
               Službeni list Europske unije
            
            
               C 236/42
            
         Tužba podnesena 10. travnja 2015. – Mabrouk protiv Vijeća
   (Predmet T-175/15)
   (2015/C 236/57)
   Jezik postupka: engleski
   
      Stranke
   
   
      Tužitelj: Mohamed Marouen Ben Ali Bel Ben Mohamed Mabrouk (Tunis, Tunis) (zastupnici: J.-R. Farthouat, J.-P. Mignard i N. Boulay, odvjetnici, S. Crosby, Solicitor)
   
      Tuženik: Vijeće Europske unije
   
      Tužbeni zahtjev
   
   Tužitelj od Općeg suda zahtijeva da:
   
               —
            
            
               poništi Odluku Vijeća (ZVSP) 2015/157 (OJ 2015 L 26/29) o izmjeni Odluke 2011/72/ZVSP o mjerama ograničavanja protiv određenih osoba i subjekata s obzirom na stanje u Tunisu (SL 2011., L 28/62) u dijelu u kojem se odnosi na tužitelja, pri čemu se mjere ograničavanja sastoje od zamrzavanja imovine u EU-u, i
            
         
               —
            
            
               naloži tuženiku snošenje troškova.
            
         
      Tužbeni razlozi i glavni argumenti
   
   U prilog osnovanosti tužbe tužitelj ističe šest tužbenih razloga.
   
               1.
            
            
               Prvi tužbeni razlog temelji se na tome da postupci koji su vođeni protiv tužitelja, s obzirom na njihovu narav, sadržaj i trajanje, ne pružaju Vijeću dovoljno osnove za donošenje pobijanog akta.
            
         
               2.
            
            
               Drugi tužbeni razlog temelji se na tome da pobijani akt nije u skladu s člankom 47. Povelje Europske unije o temeljnim pravima, s obzirom na to da je donesen kršeći načelo razumnog roka u smislu navedenog članka 47.
            
         
               3.
            
            
               Treći tužbeni razlog temelji se na tome da je Tunis uspješno završio tranziciju u demokraciju, kako je to inter alia utvrdilo i samo Vijeće, pa je zbog tog razloga pobijani akt nesvrhovit i, stoga, nezakonit.
            
         
               4.
            
            
               Četvrti tužbeni razlog temelji se na povredi presumpcije nedužnosti i višestrukoj povredi načela dobre uprave u kojem je kontekstu pobijanim aktom prekršeno to načelo te je akt nezakonit.
            
         
               5.
            
            
               Peti tužbeni razlog temelji se na očitoj pogrešci u ocjeni, s obzirom na to da je pobijeni akt donesen pozivajući se isključivo na ciljeve vanjske i sigurnosne politike Vijeća, uz isključenje kaznenopravnih aspekata slučaja i osobito činjenica predmeta.
            
         
               6.
            
            
               Šesti tužbeni razlog temelji se na povredi tužiteljevog prava vlasništva.